На основу члана 126. став 6. Закона о социјалној заштити („Службени гласник РС“, број 24/2011 и 117/2022-одлука УС), члана 18. став 1. Закона о јавним службама („Службени гласник РС“, број 42/1991, 71/1994, 79/2005- др. закон, 81/2005- испр. др. закона, 83/2005-испр. др. закона и 83/14 -др. закон), члана 32. став 1. тачка 9. Закона о локалној самоуправи ("Службени гласник Републике Србије" број 129/2007, 83/2014-др. закон, 101/2016-др. закон, 47/2018 и 111/2021-др.закон), члана 40. став 1. тачка 13. и 152. Статута Општине Владичин Хан ("Службени гласник Града Врања" број 7/2024 – пречишћен текст), Скупштина општине Владичин Хан, на седници одржаној дана 30.06.2025. године, донела је

**Р Е Ш Е Њ Е**

**О РАЗРЕШЕЊУ ДИРЕКТОРА**

**ЦЕНТРА ЗА СОЦИЈАЛНИ РАД ВЛАДИЧИН ХАН**

**I**

 Љубиша Мијајловић, дипломирани економиста разрешава се са функције директора Центра за социјални рад Владичин Хан, пре истека мандата.

**II**

Решење ступа на снагу даном доношења.

**III**

Решење објавити у „Службеном гласнику Града Врања“.

**Образложење**

 Правни основ за доношење наведеног решења налази се у одредбама члана 126. став 6. Закона о социјалној заштити („Службени гласник РС“, број 24/2011 и 117/2022-одлука УС), члана 18. став 1. Закона о јавним службама („Службени гласник РС“, број 42/1991, 71/1994, 79/2005- др. закон, 81/2005- испр. др. закона, 83/2005-испр. др. закона и 83/14 -др. закон), члана 32.став 1. тачка 9. Закона о локалној самоуправи ("Службени гласник Републике Србије" број 129/2007, 83/2014-др. закон, 101/2016-др. закон, 47/2018 и 111/2021-др.закон), члана 40. став 1. тачка 13. и 152. Статута Општине Владичин Хан ("Службени гласник Града Врања" број 7/2024 – пречишћен текст).

Одредбама члана 18. став 1. Закона о јавним службама прописано је да директора установе именује и разрешава оснивач, а чланом 32. став 1. тачка 9. Закона о локалној самоуправи и чланом 40. став 1. тачка 13. Статута општине Владичин Хан да Скупштина општине именује и разрешава директоре чији је оснивач.

 Одредбом члана 126. Закона о социјалној заштити прописано је да ће оснивач центра за социјални рад разрешити директора центра за социјални рад пре истека мандата: 1) на лични захтев; 2) ако обавља послове директора супротно одредбама закона; 3) ако нестручним и несавесним радом проузрокује штету центру за социјални рад или своје обавезе извршава на начин који може проузроковати веће сметње у раду центра за социјални рад; 4) ако на било који начин онемогућава остваривање права и услуга из надлежности центра за социјални рад; 5) ако је правноснажно осуђен за кривично дело из групе кривичних дела против живота и тела, против слобода и права човека и грађанина, против права по основу рада, против части и угледа, против полне слободе, против брака и породице, против службене дужности, као и против уставног уређења и безбедности Републике Србије и 6) из других разлога утврђених законом или статутом центра за социјални рад.

 Скупштина општине Владичин Хан је решењем број 06-77/14/21-I од 25.07.2021. године,именовала Љубишу Мијајловића за директора Центра за социјални рад Владичин Хан.

У току вршења функције директора, Агенција за спречавање корупције покренула је поступак против Љубише Мијајловића ради утврђивања повреде одредаба члана 40. и 42. став 1. Закона о спречавању корупције ("Службени гласник Републике Србије" број 35/2019, 88/2019, 11/2021-аутентично тумачење, 94/2021 и 14/2022), а којим је прописана обавеза обавештавања Агенције о сумњи у постојање сукоба интереса или о сукобу интереса који он или са њим повезано лице има. У овом поступку директор Агенције за спречавање корупције донео је решење број 014-07-00-0250/22-11од 20.09.2024. године, којим се утврђује да је Љубиша Мијајловић, директор Центра за социјални рад Владичин Хан поступио супротно одредбама члана 40. и 42. став 1. Закона о спречавању корупције, па му је изречена мера јавног објављивања препоруке за разрешење са јавне функције директора Центра за социјални рад Владичин Хан. После коначности решења којом је изречена мера јавног објављивања препоруке за разрешење са јавне функције, Агенција за спречавање корупције доставила је Скупштини општине Захтев за поступање по решењу, уз обавезу обавештавања Агенције о мерама предузетим поводом изречене мере јавног објављивања препоруке за разрешење, у року од 60 дана од дана пријема решења.

 Како је у надлежности оснивача да именује и разрешава директоре јавних предузећа, установа, организација и служби чији је оснивач, а што произилази из напред наведених одредби Закона и подзаконских акта, а поступајући у складу са наведеним Решењем Агенције за спречавање корупције-директора, то се именовани разрешава са функције директора установе Центар за социјални рад пре истека мандата.

 Из напред наведеног одлучено је као у диспозитиву решења.

 **Упутство о правном средству:** Против овог решења може се покренути спор пред Вишим судом у Врању у року од 30 дана од дана достављања решења.

**СКУПШТИНА ОПШТИНЕ ВЛАДИЧИН ХАН**

**Број : 06-99/17/25-I**

**Дана : 30.06.2025. године**

**ПРЕДСЕДНИЦА,**

**Данијела Поповић**